**Slobozia: VIVANI vrea să majoreze prețul pentru depozitarea deșeurilor**

Vivani Salubritate, operatorul regional de colectare a deșeurilor în Ialomița, și-a anunțat intenția de a majora prețul de depozitare de la 9 la 16 euro per tonă. În cazul în care va fi aplicată, decizia va afecta toate localitățile din Ialomița și Călărași. La acest moment autoritățile locale și județene evaluează impactul pe care această decizie l-ar putea avea asupra populației. Creșterea prețului pentru o tonă de gunoi depozitată, susțin surse autorizate, «se va reflecta direct și imediat în buzunarele populației».

**O creștere de tarif neprogramată**
Joi, 11 februarie 2016, Vivani Salubritate a notificat administrația slobozeană și Consiliul Județean Ialomița cu privire la intenția de a majora prețul pentru tona de deșeuri depozitate de la 9 la 16 euro. Decizia a surprins autoritățile, în condițiile în care acestea nu dețin niciun mijloc legal de control asupra firmei. Reamintim că platforma de gunoi a Vivani Salubritate este o investiție realizată integral din fonduri private, autoritățile publice neavînd niciun aport direct în acest sens. Vineri, 12 februarie, conducerea operativă a Consiliului Județean Ialomița s-a întrunit pentru a analiza impactul pe care această decizie anunțată de către Vivani îl va avea asupra populației. «Responsabilitatea noastră este doar una morală. Legal, nu putem face nimic... Am cerut însă să fie consultat Ministerul Mediului în această privință, în zilele următoare așteptăm poziția oficială a acestuia. Nu vrem să greșim și nici să fugim de responsabilități! Dar trebuie să înțelegeți că situația de la Vivani este unică în România. Nu avem nicio contribuție financiară la această investiție, nu avem drept de decizie asupra a nimic...» a declarat vineri, după întîlnire, vicepreședintele Consiliului Județean Ialomița, Ștefan Mușoiu.

**Insolvența, bat-o vina administrativă!**
Același oficial județean declara însă în septembrie 2015, după intrarea în insolvență a firmei, că reprezentanții Consiliului Județean urmăresc ca activitatea firmei să se desfășoare în condițiile asumate în anul 2014. «Ne-au asigurat că în decurs de un an își vor respecta toate angajamentele. Cea de-a patra celulă este finalizată în proporție de 40%, iar celelalte trei celule urmează a fi unificate pentru a permite depozitarea gunoiului colectat din județele Ialomița și Călărași, în condițiile legii...» declara la momentul respectiv Ștefan Mușoiu. Reamintim că Vivani Salubritate SA a fost înființată în anul 2001, avînd ca principal obiect de activitate «Tratarea și eliminarea deșeurilor nepericuloase». Conform propriei pagini de internet, compania este autorizată pentru activități de depozitare a deșeurilor nepericuloase, depozitare temporară și finală, tratare și transport deșeuri periculoase. În luna iulie 2014, Tribunalul Ialomița a admis cererea firmei de deschidere a procedurii generale a insolvenței. Conform cererii de intrare în insolvență, firma înregistra la acel moment datorii totale de 42,5 milioane lei, din care 3,7 milioane lei către bugetele de stat. Chinox AG (Elveția), acționarul majoritar al societății Vivani Salubritate SA, figurează în structura acționarilor/asociaților a altor 10 societăți din România, 3 dintre acestea fiind în insolvență.

**Panică în tot județul**
Revenind la decizia de majorare a tarifelor pentru depozitarea deșeurilor, aceasta îi afectează direct pe toți operatorii de salubritate din județele Ialomița și Călărași. În cazul Sloboziei, Polaris M Holding este prima care a reacționat oficial. La începutul acestei săptămîni, conducerea Polaris a cerut Primăriei Slobozia o întîlnire oficială în care să se ia act de situație și să se analizeze posibilul impact asupra populației. Reamintim că prețul plătit la acest moment de fiecare locuitor din Slobozia pentru serviciile oferite de Polaris este de 3,8 lei. În cazul altor localități din județ însă, gradul de suportabilitate al populației este și mai scăzut. Este de notorietate cazul orașului ºăndărei, unde tariful perceput este de 9 lei, în condițiile în care ADI ECOO 2009 SRL Țăndărei este falimentară. Și acesta este doar un exemplu. Directorul Agenției pentru Protecția Mediului Ialomița, Laurențiu Ghiauru, susține însă că nu există motive reale de îngrijorare. «Da, este o situație atipică. Dar căutăm soluții și sînten convinși că ele nu vor afecta decît în foarte mică măsură populația...» a declarat acesta.

19 Februarie 2016

 <http://www.independentonline.ro>